Més de 800 atletes ompliran este dissabte els carrers del Port de Sagunt en la 39a edició de la seua mitja marató
08 d’abril 2025

![](/media/fzbfknkd/c1_img_0800.jpg?width=850&height=566.9886363636364)

Al voltant de 800 atletes ompliran este dissabte, 12 d'abril, a partir de les 17.00 hores, els carrers del Port de Sagunt en la celebració de la seua XXXIX Mitja Marató i del seu III 5,5K Popular, organitzades pel Club Esportiu Camp de Morvedre i que compta amb la col·laboració de la Regidoria d'Activitat Física, Salut i Esports de l'Ajuntament de Sagunt.

Esta cita esportiva es disputarà sobre el mateix circuit del Campionat d'Espanya de 2020, que fins al quint quilòmetre serà compartit amb el de la 5,5K, i a partir d'ací les dos carreres se separaran.

El regidor d'Activitat Física, Salut i Esports, Javier Timón, i el president del Club Esportiu Camp de Morvedre, Javi García, han presentat en la vesprada d'este dimarts esta tradicional cita en un acte públic al qual han assistit també altres regidors i exregidors de l'equip de govern i de la Corporació municipal.

![](/media/d2wjsyiz/c2p_img_0794.jpg?width=400&height=267)Timón ha agraït al club la seua invitació a la presentació i ha felicitat els seus representants per l'organització, “un any més, d'una de les carreres referents de la programació esportiva d'esta ciutat i, sense cap dubte, una de les que compta amb més edicions”.

“Posa encara més en valor el que suposa i ha suposat per al nostre esport local i tot el treball que està realitzant el club al llarg dels anys. Estem segurs que serà magnífica, com sempre”, ha manifestat l'edil d'Esports.

Per la seua part, des del Club Esportiu Camp de Morvedre han mostrat la seua satisfacció per l'èxit d'inscripcions fins al moment. En este sentit, Javi García ha apuntat que ja s'acosten a les 800 persones inscrites, superant àmpliament les 650 de la passada edició, i que les seues previsions indiquen que podrien arribar a les 850, tot i que en eixes mateixes dates coincidiran diversos esdeveniments esportius.

De la mateixa manera, ha agraït als patrocinadors i a l'Ajuntament. “Sense la seua ajuda seria impossible aconseguir tot el que aconseguim. Estem bolcats en açò i desitgem que isca de la millor manera possible”, ha expressat.

![](/media/batgmlr2/c3_img_0765.jpg?width=850&height=566.9886363636364)

La línia d'eixida per a les dos proves estarà situada a l'altura del número 75 de l'avinguda 9 d'Octubre, mentres que la meta se situarà al carrer Dr. Fleming, a l'altura del Triangle Umbral. Així mateix, hi haurà servici de guardarroba en la zona d'eixida i punts d'avituallament d'aigua en els punts quilomètrics 5, 10, 15 i en la zona de meta. També en l'arribada a meta hi haurà avituallament: dolços, salat, fruita i refrescos de tots els tipus.

Segons ha explicat el president del club organitzador, “es tracta d'un circuit molt ràpid i amb gran animació”, ja que hi haurà punts d'animació en diferents trams de la carrera que comptaran amb la col·laboració de diverses falles. “Sempre fomentem l'animació perquè el corredor dona el 200 % quan veu que la gent li anima, i això fa que facen una carrera més ràpida, que és el que busca la gent, fer un millor temps”, ha assenyalat García.

Les inscripcions estan obertes fins al dia 10 d'abril a les 23.59 hores i hauran de formalitzar-se a través de la web [**_Sportmaniacs_**](https://sportmaniacs.com/es). El preu és de 25 euros per a la mitja marató i de 15 euros per a la 5,5K. L'edat mínima de participació per a la mitja marató és de 18 anys, mentres que per a la 5,5K s'ha fixat en 16 anys.

D'altra banda, el lliurament de dorsals i de la bossa del corredor, que inclou una peça esportiva i altres obsequis, serà en la seu del Club Esportiu Camp de Morvedre, situada al carrer Cid, núm. 3, el divendres 11 d'abril de 17.00 a 20.00 hores, així com el mateix dissabte 12 de 10.00 a 13.00 hores, i a la vesprada des de les 15.00 hores fins a 30 minuts abans de l'eixida (16.30 hores) en el CEIP Profesor Tierno Galván, entrant per l'avinguda Maestrat, als voltants de la zona d'eixida.

Hi haurà cinc categories per edats i també una de diversitat funcional. A més, s'atorgaran trofeus, fets per Socoltie, als tres primers de la classificació general masculina i femenina, als tres primers de cada categoria masculina i femenina, incloses les de diversitat funcional, i també al primer home local i a la primera dona local. En la prova de 5,5 K només hi haurà premi per als tres primers i les tres primeres.

![](/media/acmll4q0/c4_recorrido_39mmpuertodesagunto.jpg?width=850&height=600.7954545454546)

*   [](http://www.facebook.com/sharer.php?u=https://aytosagunto.es/va/actualitat/2025-04-08-mes-de-800-atletes-ompliran-este-dissabte-els-carrers-del-port-de-sagunt-en-la-39a-edicio-de-la-seua-mitja-marato/ "Facebook")
*   [](http://twitter.com/share?url=https://aytosagunto.es/va/actualitat/2025-04-08-mes-de-800-atletes-ompliran-este-dissabte-els-carrers-del-port-de-sagunt-en-la-39a-edicio-de-la-seua-mitja-marato/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-04-08-mes-de-800-atletes-ompliran-este-dissabte-els-carrers-del-port-de-sagunt-en-la-39a-edicio-de-la-seua-mitja-marato/ "Linked In")
*   [](mailto:?body=https://aytosagunto.es/va/actualitat/2025-04-08-mes-de-800-atletes-ompliran-este-dissabte-els-carrers-del-port-de-sagunt-en-la-39a-edicio-de-la-seua-mitja-marato/)